HR Službeni list Europske unije C 440/4

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2016/C 440/05)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA ODOBRENJE IZMJENE SPECIFIKACIJE KOJA NIJE MANJA ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„TERRE TARENTINE”

EU br.: IT-PDO-0105-01356 – 24.7.2015.

ZOI ( X ) ZOZP ( )

1. Skupina koja podnosi zahtjev i legitimni interes

O. P. AJPROL Soc. Coop. Agricola dei Produttori olivicoli, bivša Associazione dei Produttori Olivicoli della provincia di Taranto. Adresa: S. S. 7 Appia Km. 640.4 74010 Statte (TA) ITALIA Telefon: +39 0994527778 Telefaks: +39 0994551832 E-pošta: info@ajprol.it; službena adresa e-pošte: ajprol@pec.it

Skupina O. P. AJPROL Soc. Coop. Agricola dei Produttori olivicoli, bivša Associazione dei Produttori Olivicoli della provincia di Taranto, ovlaštena je podnijeti zahtjev za izmjenu u skladu s člankom 13. stavkom 1. Decreto del Ministero delle politiche agricole alimentari e forestali br. 12511 od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

— ☐ Naziv proizvoda — ☒ Opis proizvoda — ☐ Zemljopisno područje — ☒ Dokaz o podrijetlu — ☐ Metoda proizvodnje — ☒ Povezanost — ☐ Označivanje — ☒ Ostalo [navedeni su podaci o kontrolnom tijelu]

4. Vrsta izmjene

— ☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 — ☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument), koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

5. Izmjena (izmjene)

Opis proizvoda na koji se odnosi naziv

Izmjena se odnosi na tri kemijska parametra navedena u članku 8. specifikacije. Predložene su sljedeće izmjene:

K232: ≤ 1,7 zamjenjuje se s ≤ 2,4

linolna kiselina: ≤ 0,6 % zamjenjuje se s ≤ 0,9 %

kampesterol: ≤ 3,3 % zamjenjuje se s ≤ 3,5 %.

Pri izradi specifikacija na početku prvog desetljeća 21. stoljeća bilo je moguće doseći kemijske parametre koji su danas predmet zahtjeva za izmjenu, iako to nije bilo jednostavno.

Nakon priznanja na razini Unije te s obzirom na rezultate analiza koje su sustavno provedene na proizvodu u svrhu certifikacije, pokazalo se da je teško poštovati predmetne parametre.

Kao izvor problema utvrđen je privremeni i prijelazni nepovoljni stjecaj lokalnih prilika.

Tek naknadno utvrđeno je da nije riječ o privremenom stjecaju okolnosti na lokalnoj razini, nego o općim uvjetima, koji vjerojatno proizlaze iz klimatskih i okolišnih promjena.

U potporu toj tvrdnji valja primijetiti da je izmijenjena i sama Uredba Komisije (EEZ) br. 2568/91 (2) kako bi se znatno povećala vrijednost linolne kiseline s ≤ 0,8 % na ≤ 1 %.

Kontrole koje su se nekoliko godina provodile na svim serijama ulja proizvedenog u skladu s odredbama specifikacija koje su na snazi na ograničenom području pokazale su da je izrazito teško dobiti certifikat ZOI za veliki dio proizvedenog ulja.

Zatražena izmjena, kojom se utvrđuju odgovarajuće vrijednosti s obzirom na pedoklimatske uvjete ograničenog područja, omogućila bi izdavanje ZOI-ja, što je trenutačno znatno otežano tim prestrogim ograničenjima.

Izmjene graničnih vrijednosti K232, postotka linolne kiseline i postotka kampesterola u predloženim granicama ne podrazumijevaju znatnu izmjenu tipičnih svojstava kvalitete ni izmjene koje se odnose na organoleptička svojstva i postojanost ekstra djevičanskog maslinova ulja „Terre Tarentine” ZOI.

Dokaz o podrijetlu

U trenutku registracije podaci koji se odnose na dokaz o podrijetlu bili su dostupni isključivo u sažetku, a u specifikaciji nije predviđen nikakav konkretni članak. Zbog toga je u specifikaciju uveden konkretni članak korištenjem podataka koji su već bili dostupni u sažetku i njihovim dopunjavanjem na način da su jasnije navedeni.

U četvrtom i petom podstavku sažetka navedeno je sljedeće:

„Masline se dobivaju u maslinicima koji se nalaze u području proizvodnje, zbog čega proizvođači upisuju svoj nasad u upisnik koji vodi i ažurira kontrolno tijelo. Postupci proizvodnje, prerade, pakiranja i stavljanja u boce provode se na ograničenom području, a proizvođači koji žele stavljati na tržište ekstra djevičansko ulje pod tim nazivom dužni su, u svrhu osiguranja sljedivosti proizvoda, registrirati svoja postrojenja za preradu u ad hoc upisnike, koje vodi i ažurira kontrolno tijelo te svake godine prijaviti količinu prerađenih maslina i količinu proizvedenog ulja.”

U članku 11. specifikacije navodi se sljedeće:

„Svaka se faza proizvodnog postupka mora nadzirati s pomoću registracije ulaznih i izlaznih proizvoda. Sljedivost proizvoda zajamčena je zahvaljujući činjenici da se katastarske čestice na kojima se odvija proizvodnja, proizvođači, osobe koje provode prešanje i osobe koje provode pakiranje upisuju u ad hoc upisnike kojima upravlja kontrolno tijelo te upisnike za proizvodnju i pakiranje. Sve fizičke i pravne osobe upisane u predmetne registre podliježu nadzoru navedenog tijela, kako je predviđeno proizvodnom specifikacijom i odgovarajućim programom nadzora.”

Osim toga, podaci koji se odnose na pravila u području pakiranja navedeni u petom podstavku sažetka i članku 9. specifikacije iskorišteni su u točki 3.5. jedinstvenog dokumenta i dopunjeni su potrebnim obrazloženjima. Prema tome, u točki 3.5. jedinstvenog dokumenta navedeno je sljedeće:

„Postupci pakiranja ekstra djevičanskog maslinova ulja zaštićenog ZOI-jem ‚Terre Tarentine’ moraju se provoditi na određenom zemljopisnom području. Na taj se način u najvećoj mogućoj mjeri smanjuje prijevoz ulja cisternama u rasutom stanju, koji često dovodi ne samo do neznatnih izmjena kemijskog sastava, nego i do znatno većih organoleptičkih promjena. Maslinovo ulje izrazito je osjetljivo na aromatske utjecaje do kojih može doći unutar cisterni za prijevoz. Kako bi se zadržala specifična svojstva proizvoda tijekom svih faza i zajamčila kvaliteta, ulje ‚Terre Tarentine’ potrebno je uvijek pakirati na određenom području iz članka 4. Naime, proizvođači iz tog područja točno su upoznati s ponašanjem ulja tijekom faze pretpakiranja i pakiranja i mogu utvrditi idealno trajanje i metode filtriranja i pretakanja te temperaturu pakiranja; stoga je pakiranje na navedenom području na kraju proizvodnog procesa potrebno kako bi se zajamčilo zadržavanje organoleptičkih i kvalitativnih svojstava ekstra djevičanskog ulja sa zaštićenom oznakom izvornosti ‚Terre Tarentine’. Osim toga, pakiranje na tom području omogućuje kontrolnom tijelu da na najlakši mogući način provodi potpuni nadzor proizvodnje i pakiranja kako bi zajamčilo zadržavanje svojstava tipičnih za zaštićenu oznaku izvornosti, a istodobno i sljedivost i praćenje.”

Povezanost

U trenutku registracije podaci koji se odnose na povezanost bili su navedeni samo u točki 4.5. u prvim trima podstavcima i u točki 4.6. sažetka, dok u specifikaciji nije postojao članak koji se odnosio na povezanost.

Zbog toga smo u članak 12. umetnuli preformulirane i dopunjene podatke sadržane u prvim trima podstavcima točke 4.5. i u točki 4.6. sažetka. Stoga je u članku 12. specifikacije u pogledu povezanosti navedeno sljedeće:

„Maslinarstvo je važan sektor proizvodnje i ima središnju ulogu u gospodarstvu tog zemljopisnog područja. Zemljopisno područje proizvodnje ekstra djevičanskog maslinova ulja ‚Terre Tarentine’ nalazi se na zapadnoj strani pokrajine Taranto; na jugu je izloženo, a na sjeveru je zaštićeno ravnjakom Murge; ima idealne poljoprivredne i pedoklimatske uvjete tipične za ‚Arco Jonico Tarantino’ te blagu klimu. Tla su pjeskovita, duboka, crveno-smeđa s kamenjem, kojeg u nekim dijelovima nema, dok je u drugima obilno, i sastoji se od šljunka od silicija i vapnenačkog mramora; propusnost je promjenjiva: od umjereno visoke do vrlo visoke. Udio gline ne premašuje 20 %, dok postotak vapnenca iznosi najviše 5 %. Klima je topla i suha, a prosječne padaline osciliraju između najmanje 10 mm u srpnju do najviše 80 mm u studenome; srednja godišnja temperatura oscilira između 15 i 16 °C, pri čemu prosječna najniža vrijednost iznosi oko 9 °C, a najviša 30 °C. Iznimni pedoklimatski uvjeti područja ‚Arco Jonico Tarantino’ povezani sa specifičnom okolinom područja proizvodnje maslinova ulja sa zaštićenom oznakom izvornosti ‚Terre Tarentine’ proizvodu daju jedinstvena svojstva; topla i suha mediteranska klima te pjeskovita, duboka, prvenstveno crveno-smeđa tla potiču proizvodnju širokog raspona polifenola, koji su zaslužni za gorčinu i pikantni okus. Osim toga, prastari genom autohtonih sorti stoljetnih biljaka ulju daje prepoznatljivi, neusporedivi okus. Maslinarstvo se tako dobro prilagodilo jedinstvenosti područja ‚Arco Jonico Tarantino’ da se i danas možemo diviti stablima starima nekoliko stoljeća. Sve to zaista čini ekološku i povijesnu baštinu. Jedinstvenost klimatskih i pedoloških karakteristika ekstra djevičanskom maslinovu ulju ‚Terre Tarentine’ daje uvelike skladan i izrazito karakterističan miris i okus, koji se znatno razlikuje od proizvoda susjednih pokrajina Bari (koji imaju snažan trpki okus) i Salento (koji imaju blag i nježan okus), također zahvaljujući mješavini sorti koje se uzgajaju (vidjeti točku 3.3.), a koja nije toliko raširena ni na jednom drugom području proizvodnje. Kad kažemo ‚uvelike skladan okus’, to znači da, za razliku od okusa ulja koje dolazi iz područja susjedne pokrajine Bari, koje je uvelike obilježeno sortom Coratina, koja mu daje snažan, pikantan i gorak okus sa snažnom voćnom aromom, te za razliku od okusa ulja iz područja susjedne pokrajine Lecce, koje je uvelike obilježeno autohtonim sortama koje mu daju ne toliko karakterističan i gotovo linearan, iako blagi, okus sa slabom voćnom aromom, ekstra djevičansko maslinovo ulje ‚Terre Tarentine’ spontano razvija uravnoteženi okus koji je ujedno gorak, blag i pikantan, s umjerenom voćnom aromom.”

Ostalo

Dodali smo upućivanja na kontrolno tijelo koja nisu bila navedena u važećoj specifikaciji. U članku 10. specifikacije navedeno je sljedeće: „Provjeru usklađenosti ekstra djevičanskog maslinova ulja zaštićenog oznakom izvornosti ‚Terre Tarentine’ sa specifikacijom, kako je utvrđeno člankom 37. Uredbe (EU) br. 1151/2012, provodi Autorità Pubblica di Controllo Camera di Commercio di Taranto, sise Viale Virgilio 152, 74121 Taranto - telefon: +39 0997783311, telefaks: +39 04922109797, e-pošta: pat@ta.camcom.it”.

JEDINSTVENI DOKUMENT

„TERRE TARENTINE”

EU br.: IT-PDO-0105-01356 – 24.7.2015.

ZOI ( X ) ZOZP ( )

1. Naziv

„Terre Tarentine”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.5. Ulja i masnoće (maslac, margarin, ulje itd.)

3.2. Opis proizvoda na koji se odnosi naziv iz točke 1.

U trenutku stavljanja na tržište ulje „Terre Tarentine” može i ne mora biti filtrirano i mora imati sljedeća svojstva:

— boja: žuto-zelena;

— tečnost: srednja;

— okus: voćni, s blagom notom gorčine i pikantnosti; najveća ukupna kiselost, izražena u oleinskoj kiselini: najviše 0,6 grama za 100 grama ulja;

— peroksidni broj: ≤ 12 Meq O2/Kg;

— K232: ≤ 2,4;

— K270: ≤ 0,150;

— linolna kiselina: ≤ 10 %;

— linolna kiselina ≤ 0,9 %;

— oleinska kiselina: ≤ 70 %;

— vrijednost kampesterola: ≤ 3,5 %;

— trilinolein: ≤ 0,2 %.

Za sve ostale fizikalno-kemijske parametre koji nisu izričito navedeni u prethodnom tekstu vidjeti odredbe Uredbe (EEZ) br. 2568/91 i njezinih naknadnih izmjena.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Zaštićena oznaka izvornosti „Terre Tarentine” smije se koristiti za ekstra djevičansko maslinovo ulje dobiveno od sorti maslina navedenih u nastavku, koje rastu samostalno ili u kombinaciji s drugim sortama u maslinicima određenog zemljopisnog područja: Leccino, Coratina, Ogliarola i Frantoio, s udjelom od najmanje 80 %, u različitim postocima za svaku sortu; preostalih 20 % čine sekundarne autohtone sorte koje rastu u maslinicima područja proizvodnje.

3.4. Posebni proizvodni postupci koji se moraju provesti na određenom zemljopisnom području

Svi postupci proizvodnoga procesa, uzgoj, berba i ekstrakcija ulja, trebaju se odvijati na određenom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi naziv

Postupci pakiranja ekstra djevičanskog maslinova ulja zaštićenog ZOI-jem „Terre Tarentine” moraju se provoditi u određenom zemljopisnom području. Na taj se način u najvećoj mogućoj mjeri smanjuje prijevoz ulja cisternama u rasutom stanju, koji često dovodi ne samo do neznatnih izmjena kemijskog sastava, nego i do znatno većih organoleptičkih promjena. Maslinovo ulje izrazito je osjetljivo na aromatske utjecaje do kojih može doći unutar cisterni za prijevoz. Kako bi se zadržala specifična svojstva proizvoda tijekom svih faza i zajamčila kvaliteta, ekstra djevičansko maslinovo ulje „Terre Tarentine” potrebno je uvijek pakirati u određenom području iz točke 4. Naime, proizvođači iz tog područja točno su upoznati s ponašanjem ulja tijekom faze pretpakiranja i pakiranja i mogu utvrditi idealno trajanje i metode filtriranja i pretakanja te temperaturu pakiranja; stoga je pakiranje na navedenom području na kraju proizvodnog procesa potrebno kako bi se zajamčilo zadržavanje organoleptičkih i kvalitativnih svojstava ekstra djevičanskog ulja sa zaštićenom oznakom izvornosti „Terre Tarentine”. Osim toga, pakiranje na određenom području omogućuje kontrolnom tijelu da na najlakši mogući način provodi potpuni nadzor proizvodnje i pakiranja kako bi zajamčilo zadržavanje svojstava tipičnih za zaštićenu oznaku izvornosti, a istodobno i sljedivost i praćenje.

3.6. Posebna pravila za označivanje proizvoda na koji se odnosi naziv

Naziv zaštićene oznake izvornosti mora se navesti na etiketi čitkim i neizbrisivim slovima u boji koja se snažno razlikuje od boje podloge te na način da ga je moguće jasno razaznati u odnosu na sve ostale napomene koje se pojavljuju na etiketi. Na etiketi obavezno mora biti navedena godina proizvodnje maslina od kojih je dobiveno ulje te napomena „Najbolje upotrijebiti do mjeseca … godine …” za razdoblje u trajanju od najviše 15 mjeseci od datuma proizvodnje.

4. Sažeta definicija zemljopisnog područja

Područje proizvodnje i prerade maslina namijenjenih za dobivanje ekstra djevičanskog maslinova ulja „Terre Tarentine” obuhvaća upravno područje sljedećih općina pokrajine Taranto: područje općine Taranto upisano u katastar pod slovom „A”, Ginosa, Laterza, Castellaneta, Palagianello, Palagiano, Mottola, Massafra, Crispiano, Statte, Martina Franca, Monteiasi, Montemesola.

5. Povezanost sa zemljopisnim područjem

Maslinarstvo je važan sektor proizvodnje i ima središnju ulogu u gospodarstvu tog zemljopisnog područja.

Zemljopisno područje proizvodnje ekstra djevičanskog maslinova ulja „Terre Tarentine” nalazi se na zapadnoj strani pokrajine Taranto; na jugu je izloženo, a na sjeveru je zaštićeno ravnjakom Murge; ima idealne poljoprivredne i pedoklimatske uvjete tipične za „Arco Jonico Tarantino” te blagu klimu. Tla su pjeskovita, duboka, crveno-smeđa s kamenjem, kojeg u nekim dijelovima nema, dok je u drugima obilno, i sastoji se od šljunka od silicija i vapnenačkog mramora; propusnost je promjenjiva: od umjereno visoke do vrlo visoke. Udio gline ne premašuje 20 %, dok postotak vapnenca iznosi najviše 5 %. Klima je topla i suha, a prosječne padaline osciliraju između najmanje 10 mm u srpnju do najviše 80 mm u studenome; srednja godišnja temperatura oscilira između 15 i 16 °C, pri čemu prosječna najniža vrijednost iznosi oko 9 °C, a najviša 30 °C.

Iznimni pedoklimatski uvjeti područja „Arco Jonico Tarantino” povezani sa specifičnom okolinom područja proizvodnje maslinova ulja zaštićenog oznakom izvornosti „Terre Tarentine” proizvodu daju jedinstvena svojstva; topla i suha mediteranska klima te pjeskovita, duboka, prvenstveno crveno-smeđa tla potiču proizvodnju širokog raspona polifenola, koji su zaslužni za gorčinu i pikantni okus.

Osim toga, prastari genom autohtonih sorti stoljetnih biljaka ulju daje prepoznatljivi, neusporedivi okus.

Maslinarstvo se tako dobro prilagodilo jedinstvenosti područja „Arco Jonico Tarantino” da se i danas možemo diviti stablima starima nekoliko stoljeća. Sve to zaista čini ekološku i povijesnu baštinu. Jedinstvenost klimatskih i pedoloških karakteristika ekstra djevičanskom maslinovu ulju „Terre Tarentine” daje uvelike skladan i izrazito karakterističan miris i okus, koji se znatno razlikuje od proizvoda susjednih pokrajina Bari (koji imaju snažan trpki okus) i Salento (koji imaju blag i nježan okus), također zahvaljujući mješavini sorti koje se uzgajaju (vidjeti točku 3.3.), a koja nije toliko raširena ni na jednom drugom području proizvodnje. Kad kažemo „uvelike skladan okus”, to znači da, za razliku od okusa ulja koje dolazi iz područja susjedne pokrajine Bari, koje je uvelike obilježeno sortom Coratina, koja mu daje snažan, pikantan i gorak okus sa snažnom voćnom aromom, te za razliku od okusa ulja iz područja susjedne pokrajine Lecce, koje je uvelike obilježeno autohtonim sortama koje mu daju ne toliko karakterističan i gotovo linearan, iako blagi, okus sa slabom voćnom aromom, ekstra djevičansko maslinovo ulje „Terre Tarentine” spontano razvija uravnoteženi okus koji je ujedno gorak, blag i pikantan, s umjerenom voćnom aromom.

Upućivanje na objavu specifikacije

(članak 6. stavak 1. drugi podstavak ove Uredbe)

Pročišćeni tekst specifikacije dostupan je na sljedećoj internetskoj stranici: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici talijanskog Ministarstva za poljoprivrednu, prehrambenu i šumarsku politiku (www.politicheagricole.it), klikom na „Prodotti DOP e IGP” (Proizvodi ZOI ZOZP) (u gornjem desnom kutu zaslona) i zatim na „Prodotti DOP, IGP e STG” (Proizvodi ZOI ZOZP ZTS) (na lijevoj strani zaslona) te naposljetku na „Disciplinari di produzione all’esame dell’UE” (Specifikacije podnesene na razmatranje Europskoj uniji).

(1) SL L 343, 14.12.2012., str. 1.

(2) SL L 248, 5.9.1991., str. 1.